বিএএফ শাহীন কলেজ ঢাকা বাংলাদেশের রাজধানী ঢাকার জাহাঙ্গীর গেইট, ঢাকা সেনানিবাসে অবস্থিত একটি শিক্ষাপ্রতিষ্ঠান। এটি বিএএফএসডি বা ঢাকা শাহীন নামেও পরিচিত। ১৯৬০ সালের ১ মার্চ তৎকালীন পাকিস্তান বিমান বাহিনী (বর্তমানে বাংলাদেশ বিমান বাহিনী) কর্তৃক এটি প্রতিষ্ঠিত হয়। এটি মাধ্যমিক ও উচ্চ মাধ্যমিক শিক্ষা বোর্ড, ঢাকা এর আওতাধীন এবং বাংলাদেশ বিমান বাহিনী কর্তৃক পরিচালিত।  এই কলেজটি মূলত বাংলাদেশ বিমান বাহিনীর সন্তান ও পোষ্যদের জন্য প্রতিষ্ঠিত হলেও সাধারণ শিক্ষার্থীরাও এখানে শিক্ষাগ্রহণের সুযোগ পায়। এখানে শিশু শ্রেণি থেকে দ্বাদশ শ্রেণি পর্যন্ত ছাত্র-ছাত্রীদের পাঠ দান করানো হয়।  thumb|বিএএফ শাহীন কলেজ ঢাকার একাংশ  ইতিহাস ১ মার্চ ১৯৬০ সালে তৎকালীন পূর্ব পাকিস্তানের তেজগাঁও বিমানবন্দরের পাশে বর্তমানে বাংলাদেশের রাজধানী ঢাকার  বীরশ্রেষ্ঠ শহীদ জাহাঙ্গীর গেইট, ঢাকা সেনানিবাস, তেজগাঁও তে শিক্ষাপ্রতিষ্ঠানটি “শাহীন স্কুল” নামে ইংরেজি মাধ্যম স্কুল হিসেবে যাত্রা শুরু করে। পরবর্তীতে ১৯৬৭ সালে ইংরেজি মাধ্যমের পাশাপাশি বাংলা মাধ্যম চালু করা হয়। এরই মধ্যে শাহীন স্কুলকে “শাহীন উচ্চবিদ্যালয়” বা শাহীন  হাই স্কুল হিসেবে নামকরণ করা হয় এবং কয়েক বছরের মধ্যেই উচ্চমাধ্যমিক শিক্ষা বোর্ড ঢাকা কর্তৃক স্বীকৃতি পায়। ১৯৭৭-৭৮ শিক্ষাবর্ষে শাহীন উচ্চবিদ্যালয় বা শাহীন  হাই স্কুলকে উচ্চমাধ্যমিক মহাবিদ্যালয়ে উন্নীত করার উদ্দেশ্যে “বিএএফ শাহীন কলেজ ঢাকা” নামকরণ করা হয়। ১৯৯০-৯১ শিক্ষাবর্ষে ডিগ্রি (পাস কোর্স) চালু করা হয় এবং তখন থেকে বিএএফ শাহীন কলেজ ঢাকা একটি ডিগ্রি কলেজ হিসেবে কার্যক্রম চালিয়ে যাচ্ছে। তবে ২০০৬-০৭ শিক্ষাবর্ষ থেকে ডিগ্রি অবলুপ্ত করা হয়। বর্তমানে কলেজটি প্রাথমিক শিক্ষা অধিদপ্তর, মাধ্যমিক ও উচ্চশিক্ষা অধিদপ্তর এবং মাধ্যমিক ও উচ্চ মাধ্যমিক শিক্ষা বোর্ড, ঢাকা এর নিয়মানুযায়ী শিশু শ্রেণি হতে দ্বাদশ শ্রেণি পর্যন্ত শিক্ষা কার্যক্রম পরিচালনা করা হয়। এখানে সহপাঠ কার্যক্রম চালু আছে। কলেজটি শিক্ষা পদ্ধতি ও শৃঙ্খলার জন্য সুপরিচিত ও সুপ্রতিষ্ঠিত। ২০০৬ শিক্ষাবর্ষে জাতীয় শিক্ষাক্রম ও পাঠ্যপুস্তক বোর্ড এর শিক্ষানীতি অনুযায়ী বাংলা মাধ্যমের পাশাপাশি  ইংরেজি ভার্সন চালু করা হয়। ২০২৪-এ বাংলাদেশে কোটা সংস্কার আন্দোলনে এই কলেজের শিক্ষার্থী শাফিক উদ্দিন আহমেদ আহনাফ নিহত হয়। thumb|বিএএফ শাহীন কলেজ ঢাকার প্রধান ফটক   প্রতিষ্ঠার শুরুর ইতিহাস  ১৯৬০ সালে গ্রুপ ক্যাপ্টেন ভোগার ছিলেন তৎকালীন পাকিস্তান বিমানবাহিনীর ঘাঁটি অফিসার-ইন-কমান্ড এবং একইসাথে সিভিল এভিয়েশনের ভারপ্রাপ্ত কর্মকর্তা। সেই সময় পাকিস্তান বিমানবাহিনী, সেনাবহিনী, সিভিল এভিয়েশন এবং পাকিস্তান ইন্টারন্যাশনাল এয়ারলাইন্স এর সকল কর্মকর্তা-কর্মচারী ছিলেন পশ্চিম পাকিস্তানী ও উর্দু ভাষাভাষী। তাই ঢাকায় বিমানবাহিনীর কর্মকর্তা-কর্মচারীবৃন্দের সন্তানদের শিক্ষা সমস্যা দূর করার লক্ষ্যে ইংরেজি মাধ্যম স্কুলের প্রয়োজনীয়তা সকলেই অনুভব করলেন। ফ্লাইট লেফটেন্যান্ট (শিক্ষা পরিদপ্তর) এজেএম খলিল উল্লাহ, যিনি স্কুলের প্রতিষ্ঠাতা সভাপতি হিসেবে নিয়োগ পান। এই পর্যায়ে স্কুলটির একটি সার্থক নাম নিয়ে বিপদে পড়তে হয়। অবশেষে সার্জেন্ট জাকারিয়া এগিয়ে এলেন একটি উপযুক্ত নাম নিয়ে। তিনি শাহীন নামটির প্রস্তাব দিলেন এবং তা সাথে সাথে গ্রহণযোগ্যতা পেল। “শাহীন” একটি উর্দু শব্দ যার অর্থ হচ্ছে ঈগল, যা বিমানবাহিনীর সাথে অত্যন্ত সামঞ্জস্যপূর্ণ। স্কুল পরিচালনার অর্থ যোগান ও ভবন নির্মাণের বিষয়ে বিভিন্ন পরিকল্পনা, পর্যালোচনা চলল। আর এই সব পরিকল্পনা ফ্লাইট লেফটেন্যান্ট এ. জে. এম খলিলাউল্লাহ এর যোগ্য নেতৃত্বে বাস্তবে রূপ নিল শাহীন স্কুল নামে। যদিও প্রাথমিকভাবে স্কুলটি বিমানবাহিনীর কর্মকর্তা-কর্মচারীদের সন্তানদের জন্য প্রতিষ্ঠা করা হয়েছিল। পরবর্তীতে তা বেসামরিক বিভিন্ন শ্রেণি-পেশার সন্তানদের জন্যও চালু করা হয়। এস. এ. আহমেদ ছিলেন স্কুলের প্রথম অধ্যক্ষ। স্কুলটি মাত্র ৩৪জন শিক্ষার্থী নিয়ে যাত্রা শুরু করে। স্কুল ভবন হিসেবে প্রথমে স্কোয়াশ কোর্ট ও পরবর্তীতে সার্জেন্ট মেস, ক্যাম্প মসজিদ ও রাডার ভবনকে ব্যবহার করা হয়। সিভিল এভিয়েশনের সম্প্রচার কক্ষকে অধ্যক্ষের কার্যালয় হিসেবে ব্যবহারের সুবিধা দেয়া হয়। ইতোমধ্যে প্রতিরক্ষা মন্ত্রণালয় বর্তমান স্কুল ভবনের জমিটি স্কুল কর্তৃপক্ষের জন্য বরাদ্দ দেয়। বাংলাদেশের স্বাধীনতা যুদ্ধ এর পরবর্তী সময়ে বাংলাদেশ বিমান বাহিনী শিক্ষাপ্রতিষ্ঠানটিকে নতুনভাবে গড়ে তোলে এবং তারপর থেকে বাংলাদেশ বিমান বাহিনী এই শিক্ষাপ্রতিষ্ঠানটি পরিচালনা করছে।   অনুষদ  এই শিক্ষাপ্রতিষ্ঠানের তিনটি অংশ রয়েছে।   প্রাথমিক বিভাগ (কেজি থেকে পঞ্চম শ্রেণি)  জুনিয়র মাধ্যমিক ও মাধ্যমিক (ষষ্ঠ থেকে দশম শ্রেণি)  কলেজ (একাদশ ও দ্বাদশ শ্রেণি) thumb |একাদশ শ্রেণীর নবীন বরণে বক্তব্য রাখছেন কলেজ অধ্যক্ষ গ্রুপ ক্যাপ্টেন একেএম আব্দুর রাজ্জাক  সহশিক্ষা কার্যক্রম বিএএফ শাহীন কলেজ ঢাকার বেশ কিছু সহশিক্ষা ক্লাব রয়েছে। তারা হলো:   বিএএফ শাহীন কলেজ ঢাকা বিজ্ঞান ক্লাব  বিএএফ শাহীন কলেজ ঢাকা গ্রিন থাম্বস  বিএএফ শাহীন কলেজ ঢাকা বিজনেস ক্লাব  বিএএফ শাহীন কলেজ ঢাকা ফটোগ্রাফি ক্লাব  বিএএফ শাহীন কলেজ ঢাকা তথ্য প্রযুক্তি ক্লাব  ঢাকা  শাহীন বিতর্ক ক্লাব  ঢাকা শাহীন কুইজ ক্লাব  বিএএফ শাহীন কলেজ ঢাকা মাউন্টেনিয়ারিং ক্লাব  বিএএফ শাহীন কলেজ ঢাকা মানসিক স্বাস্থ্য ও ওয়েল-বিয়িং ক্লাব  বিএএফ শাহীন কলেজ ঢাকা লেখক ক্লাব  বিএএফ শাহীন কলেজ ঢাকা সাংস্কৃতিক ক্লাব  বিএএফ শাহীন কলেজ ঢাকা গণিত ক্লাব  বিএএফ শাহীন কলেজ ঢাকা ইংরেজি ভাষা ও সাহিত্য ক্লাব  বিএএফ শাহীন কলেজ ঢাকা খেলাধুলা অ্যাসোসিয়েশন  বিএএফ শাহীন কলেজ ঢাকা আর্ট ক্লাব  বিএএফ শাহীন কলেজ ঢাকা রেড হার্ট  বিএএফ শাহীন কলেজ ঢাকাতে এছাড়াও বিএনসিসি ফ্লাইট, এয়ার বাংলাদেশ স্কাউটস গ্রুপ এবং বাংলাদেশ গার্ল গাইডস অ্যাসোসিয়েশন এ অংশগ্রহণের সুযোগ রয়েছে।  হাউস কার্যক্রম  হাউস কার্যক্রম বিএএফ শাহীন কলেজ ঢাকাতে পরিচালিত হয়ে থাকে। কলেজের সকল ছাত্রছাত্রী, অনুষদ সদস্যদের অবশ্যই ঈসা খান, তিতুমীর, শেরে বাংলা এবং নজরুল এই ৪টি হাউস এর যে কোনো একটির সদস্য হতে হয়।   ঈসা খান হাউস তিতুমীর হাউস  শেরে বাংলা হাউস নজরুল হাউস  সমস্ত ছাত্র-ছাত্রীদের কলেজ ইউনিফর্মের সাথে তাদের হাউস এর দ্বারা নির্ধারিত রঙের একটি হাউস ব্যাজ পরতে হবে। খেলাধুলা, সাংস্কৃতিক, সাধারণ জ্ঞান, কুইজ, বিতর্ক, পিটি-প্যারেড ইত্যাদি সহপাঠ্যক্রমিক কার্যক্রমে পয়েন্টের ভিত্তিতে প্রতি বছর এই ৪টি হাউস থেকে চ্যাম্পিয়ন ও রানার আপ হাউস নির্বাচন করা হয়।   ক্রীড়া সুবিধা এবং হকি মাঠ বিএএফ শাহীন কলেজ ঢাকা খেলাধুলার জন্য বেশ কয়েকটি খেলার মাঠ রয়েছে। বিএএফএসডির দল রয়েছে ফুটবল, ক্রিকেট, স্কোয়াশ, বাস্কেটবল, টেবিল টেনিস, হকি, ব্যাডমিন্টন, হ্যান্ডবল, এবং ভলিবল যারা জাতীয় ও আঞ্চলিক খেলায় অংশগ্রহণ করে। বিএএফএসডি এর গ্রাউন্ডে অনেক টুর্নামেন্টও আয়োজন করে থাকে। কলেজের মধ্যে দলগুলি বার্ষিক ফুটবল, হকি, ব্যাডমিন্টন, হ্যান্ডবল, এবং ভলিবল সহ আরও টুর্নামেন্ট হয়ে থাকে।   বিএএফ শাহীন কলেজ ঢাকা হকি মাঠ হলো বিএএফ শাহীন কলেজ ঢাকার হকি দলের হোম মাঠ।  এটি বাংলাদেশের একমাত্র প্রাতিষ্ঠানিক হকি মাঠ যেখানে কৃত্রিম টার্ফ রয়েছে। সেখানে প্রতি বছর জাতীয় পর্যায়ের বেশ কয়েকটি টুর্নামেন্ট অনুষ্ঠিত হয়। এটি ২০১৪ সালে তার হকি দলকে উন্নত অবকাঠামোগত সুবিধা প্রদানের জন্য এবং স্কুল ও কলেজ পর্যায়ে আন্তর্জাতিক মানের টুর্নামেন্টের ব্যবস্থা করার সুযোগ দেওয়ার জন্য নির্মিত হয়েছিল। ডিসেম্বর ২০১৪ সালে এটির নির্মাণ কাজ শুরু হয়। সেই মাসের শেষে এটি খোলা হয়েছিল, এটিকে বাংলাদেশের প্রাতিষ্ঠানিক স্তরের প্রথম কৃত্রিম হকি টার্ফ হিসাবে পরিণত করে। প্রতি বছর এই হকি মাঠে অনুষ্ঠিত হয় ইন্টার শাহীন হকি টুর্নামেন্ট। thumb|কলেজের মূল খেলার মাঠ   প্রকাশনা  বিএএফ শাহীন কলেজ ঢাকা প্রতি বছর কলেজের বার্ষিক ম্যাগাজিন আবাহন প্রকাশ করে। শিশু শ্রেণী থেকে উচ্চ মাধ্যমিক শ্রেণী পর্যন্ত কলেজের শিক্ষার্থী ও শিক্ষকরা গল্প, কবিতা, প্রবন্ধ, চিত্রকর্ম, বাস্তব অভিজ্ঞতা, ভ্রমণকাহিনী ইত্যাদি লিখে কলেজের বার্ষিকী ধারাকে সমৃদ্ধ করে। সহপাঠ্যক্রমিক কার্যক্রম, ফলাফল ও গৌরবময় কৃতিত্ব, শ্রেণীভিত্তিক শিক্ষার্থীদের ছবি ইত্যাদি ম্যাগাজিন এ প্রকাশিত হয়।   উল্লেখযোগ্য প্রাক্তন ছাত্র-ছাত্রী  শেখ রেহানা সিদ্দিক - শেখ মুজিবুর রহমান এর কন্যা শেখ কামাল - শেখ মুজিবুর রহমান এর জ্যেষ্ঠ পুত্র শেখ জামাল - শেখ মুজিবুর রহমান এর ছেলে তারেক রহমান - জিয়াউর রহমান এর বড় ছেলে  আতিকুল ইসলাম - রাজনীতিবিদ এবং ঢাকা উত্তর সিটি কর্পোরেশনের সাবেক মেয়র  শম্পা রেজা - গায়িকা, মডেল ও অভিনেত্রী  কাজী সালাউদ্দিন - বাংলাদেশ ফুটবল ফেডারেশন সভাপতি ও সাবেক ফুটবলার  অ্যাডমিরাল (অবসরপ্রাপ্ত) মোহাম্মদ শাহীন ইকবাল - সাবেক বাংলাদেশ নৌবাহিনীর প্রধান  মেহের আফরোজ শাওন - অভিনেত্রী, পরিচালক এবং প্লেব্যাক গায়ক অপি করিম - অভিনেত্রী, মডেল, স্থপতি এবং নৃত্যশিল্পী হাসান মাসুদ - অভিনেতা, সাবেক সাংবাদিক এবং সামরিক কর্মকর্তা খালেদ মাহমুদ সুজন - সাবেক ক্রিকেটার এবং কোচ অমিতাভ রেজা চৌধুরী - বাংলাদেশী চলচ্চিত্র পরিচালক  সাফা কবির - বাংলাদেশী মডেল এবং অভিনেত্রী  আরাফাত রহমান কোকো - জিয়াউর রহমান এর ছোট ছেলে এজাজুল ইসলাম - অভিনেতা ও চিকিৎসক পারভীন হক সিকদার -সাবেক সংসদ সদস্য আলমগীর হক - গায়ক সিনহা রাশেদ খান - বাংলাদেশ সেনাবাহিনীর সাবেক মেজর মুন্নি বেগম - গায়িকা  সারজিস আলম - বাংলাদেশি আন্দোলনকর্মী ও সমন্বয়ক, কোটা আন্দোলন  শহীদ আহনাফ - জুলাই অভ্যুত্থানের শহীদ   কৃতি শিক্ষক  দিলারা জামান, বাংলাদেশি নাট্য ও চলচ্চিত্র অভিনেত্রী  বিএএফ শাহীন কলেজ ঢাকা অ্যালামনাই অ্যাসোসিয়েশন ২০০৮ সালের মার্চ মাসে, প্রাক্তন ছাত্রদের একটি দল একত্রিত হয় এবং বিএএফ শাহীন কলেজ ঢাকার প্রথমবারের মতো গ্র্যান্ড রিইউনিয়ন আয়োজনের পরিকল্পনা করে।  পরিকল্পনা বাস্তবায়িত করার জন্য, তারা অ্যালামনাই অ্যাসোসিয়েশন গঠনের জন্য কাজ শুরু করে, ফলস্বরূপ, এক্স শাহীনস অ্যাসোসিয়েশন ঢাকা - ইসাদ ২০০৮ সালে গঠিত হয়েছিল। যাইহোক, ইসাদ জুলাই ২০১০ সালে সামাজিক মন্ত্রনালয়ের সাথে নিবন্ধনের মাধ্যমে তার আনুষ্ঠানিক আকার এবং সরকারী স্বীকৃতি পায়।  এক্স শাহীনস অ্যাসোসিয়েশন ঢাকা - ইসাদ হল একটি অলাভজনক সংস্থা যার লক্ষ্য হল এর সদস্যদের মধ্যে ফেলোশিপ এবং সদিচ্ছা বৃদ্ধি করা যার মধ্যে এমন ব্যক্তিরা অন্তর্ভুক্ত যারা ১৯৬০ সাল থেকে এখন পর্যন্ত বিএএফ শাহীন স্কুল/কলেজ ঢাকায় পড়েছেন।  ২০১০ সালে ৬৮ জন সদস্য নিয়ে সমিতিটি শুরু হয়েছিল এবং গত কয়েক দশক ধরে বৃদ্ধি পেয়েছে এবং এখন পর্যন্ত ২৫০০ জনেরও বেশি সদস্যে পৌঁছেছে।  চিত্রশালা   আরও দেখুন   বিএএফ শাহীন ইংলিশ মিডিয়াম কলেজ  বিএএফ শাহীন কলেজ কুর্মিটোলা  বিএএফ শাহীন কলেজ চট্টগ্রাম  বিএএফ শাহীন কলেজ শমশেরনগর  বিএএফ শাহীন কলেজ পাহাড়কাঞ্চনপুর  বিএএফ শাহীন কলেজ যশোর  বিএএফ শাহীন কলেজ বগুড়া   তথ্যসূত্র    বহিঃসংযোগ   বিএএফ শাহীন কলেজ ঢাকার অফিসিয়াল ওয়েবসাইট  এক্স শাহীনস অ্যাসোসিয়েশন ঢাকার ওয়েবসাইট  বিষয়শ্রেণী:বিএএফ শাহীন কলেজ ঢাকা বিষয়শ্রেণী:বাংলাদেশ বিমান বাহিনী বিষয়শ্রেণী:১৯৬০-এ পূর্ব পাকিস্তানে প্রতিষ্ঠিত বিষয়শ্রেণী:১৯৬০-এ প্রতিষ্ঠিত শিক্ষাপ্রতিষ্ঠান বিষয়শ্রেণী:বাংলাদেশ বিমান বাহিনীর শিক্ষাপ্রতিষ্ঠান বিষয়শ্রেণী:ঢাকা জেলার মহাবিদ্যালয় বিষয়শ্রেণী:৫৬ বিএনসিসি স্কোয়াড্রনের ইউনিট বিষয়শ্রেণী:ঢাকা সেনানিবাস